KOMISSION ASETUS (EY) N:o 1007/98,
annettu 14 päivänä toukokuuta 1998,
vuoden 1997 aikana yhteisössä tuotettujen ja kaupan pidettyjen banaanien tasaustuen määrän ja kyseisen tuen jäännöksen maksumääräajan vahvistamisesta sekä vuoden 1998 ennakkojen yksikkömäärän vahvistamisesta (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93 (1), sellaisena kuin se on viimeksi muutettuna asetuksella (EY) N:o 3290/94 (2), ja erityisesti sen 12 artiklan 6 kohdan ja 14 artiklan,
sekä katsoo, että
komission asetuksessa (ETY) N:o 1858/93 (3), sellaisena kuin se on viimeksi muutettuna asetuksella (EY) N:o 796/95 (4), vahvistetaan asetuksen (ETY) N:o 404/93 soveltamista koskevat yksityiskohtaiset säännöt kaupanpitotulojen menetystä korvaavan tasaustukijärjestelmän osalta banaanialalla,
asetuksen (ETY) N:o 404/93 12 artiklan mukaisesti tasaustuki lasketaan tietyn vuoden aikana yhteisössä tuotettujen ja kaupan pidettyjen banaanien kiinteän viitetulon ja keskimääräisen tuotantotulon välisen erotuksen perusteella; lisätukea myönnetään yhdelle tai useammalle tuotantoalueelle, jos sen tai niiden keskimääräinen tuotantotulo on huomattavasti yhteisön keskimääräistä tuloa alhaisempi,
vuoden 1997 aikana yhteisössä tuotettujen ja kaupan pidettyjen banaanien hinnat sijoittuivat sellaiselle tasolle, että muualla yhteisössä ensimmäisen purkusataman vaiheessa maksettu keskihinta, josta on vähennetty kuljetukseen ja vapaasti alukseen asettamiseen liittyvät kustannukset, on alhaisemmalla tasolla kuin asetuksen (ETY) N:o 1858/93 2 artiklan 2 kohdassa vahvistettu kiinteä viitetulo; tämän vuoksi on syytä vahvistaa tasaustuen määrä vuodeksi 1997,
vuotuinen keskimääräinen tuotantotulo, joka saatiin pidettäessä kaupan Portugalissa tuotettuja banaaneja, osoittautui huomattavasti yhteisön keskiarvoa alhaisemmaksi vuonna 1997; tämän vuoksi on syytä myöntää lisätukea Portugalin tuotantoalueelle,
lisäksi on syytä muistuttaa, että ennakkojen yksikkömäärä ja siihen liittyvä vakuus ovat asetuksen (ETY) N:o 1858/93 4 artiklan 2 ja 4 kohdan mukaisesti suhteessa edelliselle vuodelle vahvistettuun tuen määrään,
tarvittavien tietojen puuttuessa tasaustuen määrän määrittämistä vuodeksi 1997 ei ole voitu tehdä aikaisemmin; olisi säädettävä tuen jäännöksen maksamisesta kahden kuukauden määräajassa tämän asetuksen julkaisupäivästä; edellä mainitut tekijät huomioon ottaen on syytä säätää tämän asetuksen voimaantulosta sen julkaisupäivää seuraavana päivänä, ja
banaanin hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. Jauhobanaaneja lukuun ottamatta vuoden 1997 aikana yhteisössä tuotettujen ja tuoreena kaupan pidettyjen CN-koodiin ex 0803 kuuluvien banaanien asetuksen (ETY) N:o 404/93 12 artiklassa tarkoitetun tasaustuen määrä vahvistetaan 24,81 ecuksi 100 kilogrammalta.
2. Edellä 1 kohdassa vahvistettua tuen määrää korotetaan 2,82 eculla 100 kilogrammalta Portugalin tuotantoalueilla tuotettujen banaanien osalta.
3. Tammikuusta lokakuuhun 1998 kaupan pidettyjen banaanien osalta kunkin ennakon määrä on 17,37 ecua 100 kilogrammalta. Siihen liittyvän vakuuden määrä on 8,68 ecua 100 kilogrammalta.
2 artikla
Poiketen siitä, mitä asetuksen (ETY) N:o 1858/93 10 artiklassa säädetään, jäsenvaltioiden toimivaltaiset viranomaiset maksavat tasaustuen jäännöksen vuodelta 1997 kahden kuukauden kuluessa tämän asetuksen voimaantulosta.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä toukokuuta 1998.